次韻陳彥實遊羅漢寺
作者：俞德鄰
朝代：宋

paragraphs: 林泉近城市，而無城市人。
携壺散游屧，心境同一春。
何必事幽討，辭家入西秦。
西秦苦迢遞，勞我金閨身。
不如遠公社，醉倒人不嗔。
百年電明滅，萬事蠖屈伸。
所以古達士，死葬陶者鄰。
或者爲甕盎，尚得日飲醇。
豈比夷與齊，忍饑以求仁。
吾生幸未化，有酒勿厭頻。
一杯復一杯，浩歌落梁塵。
但問客醉醒，不問疎與親。
君看北邙墓，松柏多爲薪。